Ministru kabineta noteikumu projekta „Grozījums Ministru kabineta 2013.gada 13.augusta noteikumos Nr.537 „Noteikumi par prasībām ierakstīto un apdrošināto pasta sūtījumu izsniegšanai”

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts ir izstrādāts, pamatojoties uz Pasta likuma 13.¹ panta otrajā daļā noteikto deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2009.gada 3.jūlijā stājies spēkā Pasta likums, līdz ar to ir zaudējuši spēku Ministru kabineta 2005.gada 21.jūnija noteikumi Nr.445 „Pasta noteikumi” (turpmāk - Pasta noteikumi), kuros tika noteikts ierakstīto un apdrošināto pasta sūtījumu izsniegšanas regulējums kā daļa no pasta pakalpojumu regulējošajām normām. Pasta noteikumu 50.punkts paredzēja, ka ierakstītus pasta sūtījumus, vienkāršus un ierakstītus valdības sūtījumus, kā arī pasta sūtījumus par apdrošinājuma summu līdz 100 latiem (ieskaitot) un naudas pārvedumus par tādu pašu summu, kuri adresēti Latvijas iedzīvotājiem pēc viņu dzīvesvietas, izsniedz pret parakstu, ja tiek uzrādīts personu apliecinošs dokuments vai jebkurš cits dokuments, kurā norādīts attiecīgā dokumenta izdevējs un dokumenta derīguma termiņš un kurā ir dokumenta īpašnieka fotogrāfija, personas kods un personīgais paraksts.Ņemot vērā Pasta noteikumos noteikto, VAS „Latvijas Pasts” izsniedza pasta sūtījumus gadījumos, kad tika uzrādīta pase vai transportlīdzekļa vadītāja apliecība. Pēc Pasta noteikumu spēku zaudēšanu šī prakse tika turpināta, jo netika noteikti ierobežojumi attiecībā uz dokumentu uzrādīšanu.Pēc grozījumu izdarīšanas Pasta likumā (kas stājās spēkā 2013.gada 24.aprīlī), 2013.gada 13.augustā tika izdoti Ministru kabineta noteikumi Nr.537 „Noteikumi par prasībām ierakstīto un apdrošināto pasta sūtījumu izsniegšanai” (turpmāk –noteikumi Nr.537). Saskaņā ar šo noteikumu 3.punktu pasta komersants izsniedz pasta sūtījumu adresātam (vai tā pilnvarotajai personai), ja tiek uzrādīts personu apliecinošs dokuments (un pilnvarotajai personai izsniegtā pilnvara). Saskaņā ar Personu apliecinošu dokumentu likuma (stājas spēkā 15.02.2012) 2.pantu personu apliecinošs dokuments ir likumā pilnvarotas valsts institūcijas izsniegts dokuments, kas apliecina tā turētāja identitāti, un tie personas apliecība un pase. Ja persona, ierodoties saņemt ierakstītu un apdrošinātu pasta sūtījumu, nevar uzrādīt personu apliecinošu dokumentu, tad sūtījumu nevar izsniegt. Tādējādi, ir patērēts laiks, nelietderīgi izmantoti nepieciešamie resursi, rindu veidošanās pasta pakalpojumu sniegšanas vietā, bet pakalpojums līdz galam nav sniegts. Tie paši resursi jāvelta otru reizi, kad persona ieradusies pasta pakalpojumu sniegšanas vietā ar personu apliecinošu dokumentu. Ja noteiktos pasta sūtījumus varēs izsniegt, uzrādot arī citu dokumentu (transportlīdzekļa vadītāja apliecību), tad šādu pakalpojumu varēs sniegt uzreiz, jo cilvēkiem ir ierasts, ka transportlīdzekļa vadītāja apliecība ir pietiekams dokuments, lai identificētu attiecīgo personu, tajā skaitā, arī attiecībā uz pasta sūtījumu saņemšanu. Tāpat šobrīd pasta pakalpojumu sniegšanas vietu darbiniekiem ir jāpatērē laiks, kas arī kavē citu klientu apkalpošanu, izskaidrojot klientiem kāpēc ierakstītos un apdrošinātos pasta sūtījumu var izsniegt, uzrādot tikai pasi vai personas apliecību.Tādēļ ir izstrādāti priekšlikumi grozījuma izdarīšanai noteikumos Nr.537, lai līdzīgi kā spēku zaudējošos Pasta noteikumos noteiktu gadījumus, kad var uzrādīt ne tikai personu apliecinošu dokumentu, bet arī citu dokumentu, ja tas atbilst noteiktajiem nosacījumiem, t.i. satur visus nepieciešamos datus, lai pārbaudītu personas identitāti. Attiecīgi adresāti varēs arī turpmāk saņemt ierakstītus pasta sūtījumus un pasta sūtījumus par apdrošinājuma summu līdz 150 *euro,* uzrādot transportlīdzekļa vadītāja apliecību, ņemot vērā, ka tā ietver personas identificēšanai nepieciešamos datus (personas vārds un uzvārds, personas kods, dokumenta izdevējā nosaukums, dokumenta numurs, izsniegšanas un derīguma termiņš, dokumenta turētāja fotogrāfija un personiskais paraksts.).  |
| 3. | Projekta izstrādē iesaistītās institūcijas | Satiksmes ministrija  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas privātās personas, pasta komersanti:- 2014.gada 11.aprīlī Sabiedrisko pakalpojumu regulēšanas komisijā ir reģistrēti 105 pasta komersanti;- konkrētu privātpersonu mērķgrupu, kuru skars jaunais regulējums, grūti izdalīt, jo ierakstīti (tajā skaitā, valsts institūciju sūtītie) un apdrošināti sūtījumi var tikt sūtīti un to saņemšana var būt aktuāla ikvienam valsts iedzīvotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām tiesiskais regulējums neradīs ietekmi uz administratīvo slogu, jo nemaina tiesības un pienākumus, kā arī veicamās darbības.Jauns regulējums paredz iespēju pasta sūtījumu saņemšanai uzrādīt jau izsniegtos spēkā esošos personu apliecinošus dokumentus vai citus dokumentus, kas satur atbilstošus datus. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Publiskās konsultācijas par noteikumu projektu netika organizētas, ņemot vērā VAS „Latvijas Pasts” sniegtās ziņas par sabiedrības viedokli. |
| 2. | Sabiedrības līdzdalība projekta izstrādē | Pēc VAS „Latvijas Pasts” sniegtajām ziņām vairākās pretenzijas tika saņemtas pasta pakalpojumu sniegšanas vietās un klientu kontaktu centrā laika periodā no 01.01.2014. līdz 07.04.2014. ir reģistrēti 1305 zvani par to, ka transportlīdzekļa vadītāja apliecību vairs nevar uzrādīt, un kādi dokumenti ir jāuzrāda pasta pakalpojumu sniegšanas vietā, lai saņemtu pasta sūtījumu atbilstoši spēkā esošajam prasībām. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  VAS „Latvijas Pasts”. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Jaunas funkcijas netiks noteiktas. |
| 3. | Cita informācija | Nav. |

Anotācijas III , IV un V sadaļa – projekts šīs jomas neskar.

Satiksmes ministrs A. Matīss

Vīza: Valsts sekretāra vietā-

valsts sekretāra vietniece Dž.Innusa

09.06.2014. 10:18

853

Pakule, 67028115

Inese.pakule@sam.gov.lv